മോന്സണ് അന്താരാഷ്ട്ര കള്ളക്കടത്ത് സംഘത്തിലെ ഇന്ത്യയിലെ കണ്ണി കേന്ദ്രസംസ്ഥാന ഏജന്സികളുടെ സംയുക്ത അന്വേഷണം വേണം : ബെന്നി ബഹനാന് എം.പി കൊച്ചി : മോന്സണ് മാവുങ്കല് അന്താരാഷ്ട്ര പുരാവസ്തു കള്ളക്കടത്ത് സംഘത്തിലെ ഇന്ത്യയിലെ കണ്ണിയാണെന്നും ഇപ്പോഴത്തെ അന്വേഷണം ഇയാളെ രക്ഷിക്കാന് വേണ്ടിയുള്ളതാണെന്നും ബെന്നി ബഹനാന് എം.പി. വെറും പണം തട്ടിപ്പ് കേസ് മാത്രമാക്കി നടക്കുന്ന ക്രൈംബ്രാഞ്ച് അന്വേഷണം പ്രതികളെ രക്ഷിക്കാന് വേണ്ടിയുള്ളതാണോയെന്ന് സംശയമുണ്ട്. ഉന്നതരായ പൊലീസ് ഉദ്യോഗസ്ഥര്, രാഷ്ട്രീയ നേതാക്കള്, ചലച്ചിത്ര താരങ്ങള്, മാധ്യമപ്രവര്ത്തകര് തുടങ്ങിയവരെ വീട്ടില് ക്ഷണിച്ചുവരുത്തി ഉന്നതബന്ധം ഉണ്ടെന്ന പുകമറ സൃഷ്ടിച്ചാണ് ഇയാള് തട്ടിപ്പ് നടത്തിയത്. ഗൗരവമായ അന്വേഷണം നടത്തിയാല് മാത്രമേ ഇയാളുടെ തട്ടിപ്പുകള് പുറത്തു കൊണ്ടുവരാന് കഴിയൂ. മഞ്ഞുമലയുടെ ഒരംശം മാത്രമാണ് ഇപ്പോള് പുറത്തുവന്നിരിക്കുന്നത്. അന്താരാഷ്ട്ര തലത്തില് മയക്കുമരുന്ന് കള്ളക്കടത്ത് കഴിഞ്ഞാല് ശക്തമായ മാഫിയാണ് പുരാവസ്തു കള്ളക്കടത്ത്. കള്ളക്കടത്ത് നടത്തിയതിനെതിരെയുള്ള അന്വേഷണമാണ് മോന്സന് മാവുങ്കലിന് എതിരെ നടത്തേണ്ടത്. കള്ളക്കടത്ത് സംഘത്തിന്റെ പണം രാജ്യാന്തര തലത്തില് തീവ്രവാദ പ്രവര്ത്തനങ്ങള്ക്ക് ഉപയോഗിക്കുന്നുണ്ടെന്ന് വിവിധ ഏജന്സികള് കണ്ടെത്തിയിട്ടുള്ളതാണ്. ക്രൈംബ്രാഞ്ച് അന്വേഷണത്തിലൂടെ ഇത്തരം കാര്യങ്ങള് പുറത്തു കൊണ്ടുവരാന് കഴിയില്ല. ഇയാളുടെ വീടിനും വ്യാജ പുരാവസ്തുക്കള്ക്കും സംരക്ഷണം നല്കാന് പൊലീസ് മേധാവിയായിരുന്ന ലോക്നാഥ് ബെഹ്റ കത്ത് നല്കാന് ഇടയായ സാഹചര്യം അദ്ദേഹം തന്നെ വിശദീകരിക്കണമെന്നും ബെന്നി ബെഹനാന് പറഞ്ഞു. ബലാത്സംഗകേസിലെ ഇരയെ ഭീഷണിപ്പെടുത്താനും കേസ് ഒതുക്കി തീര്ക്കാനും ഇയാള് ശ്രമിച്ചത് ഗുരുതരമായ കുറ്റകൃത്യമാണ്. ഇര നല്കിയ മൊഴി മോന്സന് ചോര്ത്തി നല്കിയ പൊലീസ് ഉദ്യോഗസ്ഥര്ക്കെതിരെയും ഉടന് നടപടിയെടുക്കണം. സംസ്ഥാന ഡിജിപിയും, എഡിജിപിയും വീട്ടില് ചെന്ന് വാളും പരിചയും പിടിച്ചു നില്ക്കുന്നത് അന്വേഷണത്തിന്റെ ഭാഗമാണോയെന്നും ബെന്നി ബഹനാന് ചോദിച്ചു. സംസ്ഥാന പൊലീസിന്റെ ഇന്റലിജന്സ് സംവിധാനം പിന്നെ എന്തിനാണ്. സി.ബി.ഐ, ഡി.ആര്.ഐ, കസ്റ്റംസ് , ഇ ഡി , എന് ഐ എ തുടങ്ങിയ ഏജന്സികളുടെ ഏകോപിച്ചുള്ള അന്വേഷണം ആവശ്യമാണ്. കള്ളക്കടത്ത് റാക്കറ്റിനെ പിടികൂടാന് കഴിയുന്ന തരത്തിലുള്ള സമഗ്ര അന്വേഷണം നടത്തണം. അന്വേഷണം വഴിതെറ്റിക്കാന് ശ്രമിച്ചാല് നിയമനടപടി സ്വീകരിക്കുമെന്നും ബെന്നി ബഹനാന് മുന്നറിയിപ്പ് നല്കി.